Готови ли сме за атестация

Кръгла маса, ВИК, 03.2020 г.

*изготвил: Светлана Лазарова*

В Наредба №15 от 22.07.2019 г. за статута и професионалното развитие на учителите, директорите и другите педагогически специалисти е указан механизма на атестирането на дейността на педагогическите специалисти. То оценява степента на съответствие на дейността на учителите и директорите с професионалния им профил, с изискванията за изпълнение на длъжността и със стратегията за развитие на детската градина, а за директорите – и на управленската им компетентност.

Професионалният профил и постигнатите резултати в обучението на децата са основа за самооценката и за атестирането на педагогическите специалисти.

При атестирането на педагогическите специалисти педагогическият съвет взема решение за определяне на пет критерия от областите на професионална компетентност и на скала за определяне на достигнатата степен на изпълнението им. Критериите и скалата се утвърждават от директора на институцията и се включват в атестационните карти на педагогическите специалисти.

В периода октомври – ноември в детските градини започва процедура по атестиране на педагогическите специалисти. Атестирането на учителите и другите педагогически специалисти се извършва от атестационна комисия, определена от работодателя, съгласувано с педагогическия съвет.

Атестационната комисия определя крайната оценка от процеса на атестиране по следната скала:

1. "изключително изпълнение" при окончателен резултат от 45 до 50 точки – поставя се, когато едновременно са показани компетентности, надвишаващи определените в професионалния профил, изпълнени са всички критерии от областите на професионална компетентност, изпълнението на дейността в значителна степен допринася за напредъка на децата и учениците, за постигане на планираните в стратегията за развитие на детската градина или училището цели и задачи и за укрепване авторитета на институцията, установено е пълно съответствие на дейността с изискванията за изпълнение на длъжността и постигнатите резултати са над очакваните, има допълнително изпълнени задачи;

2. "надвишава изискванията" при окончателен резултат от 40 до 44,99 точки – поставя се, когато едновременно са установени знания и умения, които в преобладаващата част надвишават определените в професионалния профил, изпълнени са критериите от областите на професионална компетентност, като по отделни критерии са постигнати по-високи резултати, налице е съответствие на дейността с изискванията за изпълнение на длъжността и резултатите допринасят за постигане на планираните в стратегията за развитие на детската градина или училището цели и задачи;

3. "отговаря на изискванията" при окончателен резултат от 35 до 39,99 точки – поставя се, когато показаните знания и умения съответстват на професионалния профил, изпълнени са критериите от областите на професионална компетентност, изпълнението на дейността съответства на изискванията за изпълнение на длъжността и постигнатите резултати допринасят за постигане на поставените в стратегията за развитие на детската градина или училището цели и задачи; ако има неизпълнени задачи, неизпълнението им е предизвикано от независещи от лицето обстоятелства;

4. "отговаря частично на изискванията" при окончателен резултат от 30 до 34,99 точки – поставя се, когато по-голямата част от показаните знания и умения съответстват на професионалния профил, а за останалите е необходима допълнителна квалификация и подкрепа, през периода на атестиране са изпълнени някои критерии от областите на професионална компетентност, изпълнението на дейностите в малка степен допринася за постигане на поставените в стратегията за развитие на детската градина или училището цели и задачи и отговаря частично на изискванията за изпълнение на длъжността;

5. "съответства в минимална степен на изискванията" при окончателен резултат от 25 до 29,99 точки – поставя се, когато показаните знания и умения в минимална степен съответстват на професионалния профил и е необходима допълнителна квалификация и методическа и организационна подкрепа, изпълнени са по-малко от половината от критериите по областите на професионална компетентност през периода на атестиране, изпълнението на дейността в минимална степен съответства на изискванията за изпълнение на длъжността по причини, зависещи от лицето, резултатите от дейността не допринасят за постигане на поставените в стратегията за развитие на детската градина или училището цели и задачи; не е налице стремеж към усъвършенстване, мотивация за повишаване на квалификацията и подобряване на резултатите от работата.

Атестирането започва с представянето на заседание на педагогическия съвет на атестационната комисия, атестационната карта, скалата за оценяване, началната дата и организацията за провеждането на процеса на атестиране, графика на дейностите и за работа на атестационната комисия, в т. ч. и времето за самооценка на педагогическия специалист, което не може да надвишава 10 работни дни.

Самооценката се прави в атестационната карта, която след попълването й се предава на техническия секретар на атестационната комисия. Оценяваният учител доказва постигнатите резултати за периода на атестиране с документи, сертификати и материали от професионалното си портфолио.

За атестирането атестационната комисия използва документи, сертификати и материали от професионалното портфолио на съответния педагогически специалист, които доказват постигнатите резултати; наличието на грамоти и награди от участие в конкурси, състезания и други на децата, и лични, включително свидетелства на родителите, на други учители, на децата за успешното учене и участие в живота на групата; професионалните изяви, професионалното усъвършенстване и кариерното израстване; протоколи от заседания на педагогическия съвет и от контролната дейност, осъществена от регионално управление на образованието и от директора.

След изтичането на срока за самооценка техническият секретар на атестационната комисия предава на председателя атестационните карти и копия от тях за всеки член на комисията.

Председателят на атестационната комисия изисква от атестирания и от работодателя документи, които да използва за оценяването и ги предоставя на членовете на комисията.

Председателят на атестационната комисия насрочва заседание на комисията. На заседанието членовете на атестационната комисия обсъждат представените документи. Всеки член от комисията самостоятелно и независимо от останалите членове оценява педагогическия специалист, като по всеки критерий вписва своята оценка в точки в копието на атестационната карта на оценяваното лице, сумира общия брой точки и връща копието на техническия секретар, който вписва в атестационната карта на всяко атестирано лице оценката на атестационната комисия, окончателния резултат от атестирането и крайната оценка по скалата.

Атестираният педагогически специалист се запознава със съдържанието на атестационната карта и с крайната оценка, което удостоверява с подписа си.

Председателят на атестационната комисия предава подписаните атестационни карти на работодателя след изтичането на срока за възражение, който е 5 работни дни от подписването на атестационната карта от атестираното лице. Запознаването с крайната оценка работодателят удостоверява с подписа си върху атестационната карта. Работодателят може да потвърди крайната оценка или да я промени с една степен с мотивирано писмено становище. Атестираното лице се запознава с крайната оценка в атестационната карта, което удостоверява с подписа си.

В случай че атестираният педагогически специалист не е съгласен с крайната оценка, може в срок до 5 работни дни от датата, на която е подписал атестационната карта, да подаде писмено възражение до работодателя, в което да посочи мотивите за несъгласието си с оценката.

Работодателят може да потвърди крайната оценка на атестационната комисия или да я повиши с една степен. Оценката на работодателя е окончателна, вписва се в атестационната карта с аргументацията и се подписва от него. Атестационната карта се предоставя на членовете на атестационната комисия за запознаване с решението по възражението, както и на атестирания педагогически специалист, който също задължително я подписва.

Атестационните карти се съхраняват в личното дело на всеки учител. В наредбата са дадени конкретните професионални компетентности, които се очаква учителят да има, критериите и показателите за самооценка и оценка и образец на атестационна карта. От всеки педагогически специалист зависи доколко подготвен ще е той лично за атестирането. Атестационната комисия носи отговорност за качеството, справедливостта и законосъобразността на процедурата за извършване на оценяването.